Աննա Կլեման

Աննա Սոֆիա Կլեման (, ), շվեդ ապահովագրական գործակալ և ֆեմինիստ, հայտնի է որպես կանանց իրավունքների համար պայքարով և պացիֆիստ։ Հատկապես ակտիվ պայքարել է կանանց ընտրական իրավունքի համար։ Աննան 1911 թվականին մասնակցել է Ստոկհոլմի կանանց սուֆրաժիստական կոնֆերանսին և ներկայացրել Շվեդիան 1915 թվականին Հաագայում կայացած Կանանց միջազգային խաղաղության կոնֆերանսին։ Երբ 1919 թվականին ստեղծվել է Save the Children կազմակերպությունը, նա մտել է այդ կազմակերպության շվեդական բաժնի վարչության կազմի մեջ և ի վերջո դարձել է դրա նախագահը։

Կենսագրություն 
Աննա Սոֆիա Կլեմանը ծնվել է Կարլսկրունայում, 1862 թվականին, Կարլ Կլեմանի (1820-1872) և Յոհաննա Ավգուստա Գրամի (1825-1904) դուստրն է։ Նրա կրտսեր քույրը՝ Էլլեն Կլեմանը (1867-1943), նույնպես ակտիվորեն մասնակցել է կանանց շարժմանը։

1895 թվականին նա արդեն աշխատում էր Ստոկհոլմի «Տուլե» ապահովագրական ընկերությունում։ 1903 թվականից Կլեմանն անդամակցել է Ուսանողների և աշխատողների ասոցիացիային (շվեդ. Studenter och Arbetare), իսկ 1906-1911 թվականներին մտնել է Կանանց ընտրական իրավունքի ազգային ասոցիացիայի վարչության կազմի մեջ (շվեդ. Landsföreningen för kvinnans politiska rösträtt): Կլեմանը կանանց ընտրական իրավունքների կողմնակից էր, 1911 թվականին եղել Ստոկհոլմի սուֆրաժիստական Կոնգրեսի ակտիվ մասնակիցը։ Նա մասնակցել է նաև 1915 թվականի Հաագայի կանանց Խաղաղության Կոնգրեսին և 1919 թվականին Ցյուրիխում կայացած Խաղաղության և ազատության կանանց միջազգային միության կոնգրեսին։

Նա, որպես գրող, 1916 թվականից հոդվածներ է հրապարակել՝ ի պաշտպանություն կանանց ընտրական իրավունքի «Rösträtt för kvinnor» մասնագիտացված ամսագրում։

Կլեմանն ակտիվ մասնակցություն է ունեցել նաև պացիֆիստական շարժմանը՝ ղեկավարելով Խաղաղության և ազատության կանանց միջազգային միության շվեդական բաժինը 1915 թվականից մինչև 1918 թվականը։ 1925 թվականին նա Վաշինգտոնում մասնակցել է Կանանց սուֆրաժիստական ասոցիացիայի կողմից կազմակերպված Կանանց միջազգային խորհրդի համագումարին և այնտեղ տարված քննարկումների մասին պատմել է կանանց շարժմանը նվիրված «Hertha» ամսագրում։ Աննա Կլեմանը մահացել է 1940 թվականին, Ստոկհոլմում։

Ծանոթագրություններ 

Շվեդ ֆեմինիստներ
Կանանց իրավունքների իրավապաշտպաններ
Պացիֆիստներ
Շվեդ սուֆրաժիստներ